SK Úradný vestník Európskej únie C 341/12

Výňatok z rozhodnutia týkajúceho sa banky Landsbanki Íslands hf. podľa smernice Európskeho parlamentu a Rady 2001/24/ES o reorganizácii a likvidácii úverových inštitúcií

2010/C 341/05

Okresný súd v Reykjavíku 22. novembra 2010 rozhodol, že banka Landsbanki Íslands hf., reg. č. 540291-2259, Austurstræti 16, Reykjavík, Island (ďalej len „banka“) bude predmetom likvidačného konania v súlade so všeobecnými pravidlami oddielu B kapitoly XII zákona č. 161/2002, podľa bodov 3 a 4 priebežného ustanovenia V toho istého zákona a pri právnom účinku obsiahnutom v bode 2 rovnakého ustanovenia, podľa zmeny a doplnenia článkom 2 zákona č. 132/2010.

Dňa 7. októbra 2008 Orgán finančného dohľadu prebral právomoci zasadnutia akcionárov a vymenoval výbor na riešenie problémov banky. Podľa oprávnenia na základe zákona č. 129/2008, porovnaj zákon č. 21/1991, banka dostala na základe rozhodnutia súdu z 5. decembra 2008 povolenie na odklad splácania svojich dlhov. Toto povolenie sa ďalej predĺžilo pri troch príležitostiach, pričom posledná nastala 31. augusta 2010 a uplynie najneskôr 5. decembra 2010, pričom ďalšie predlžovanie už zákon nepovoľuje.

Zákon č. 44/2009 nadobudol účinnosť 22. apríla 2009 a znamenal zmeny v povahe a obsahu dlhového moratória udeleného finančnému podniku. Podľa bodu 2 dočasných ustanovení zákona č. 44/2009 (dočasné ustanovenie V zákona č. 161/2002) podliehalo dlhové moratórium ustanoveniam prvého odseku článku 101 a článkom 102, 103 a 103 písm. a) zákona č. 161/2002, zmeneného a doplneného prvým hmotnoprávnym odsekom článkov 5, 6, 7 a 8 zákona č. 44/2009, ako keby podnik bol býval podliehal likvidačnému konaniu na základe rozhodnutia súdu k dátumu, keď zákon nadobudol účinnosť. Ustanovilo sa však, že likvidačné konanie by sa malo označovať za autorizované dlhové moratórium počas celej platnosti povolenia. V zákone č. 44/2009 sa takisto ustanovuje, že keď platnosť povolenia uplynie, podnik sa bude automaticky bez konkrétneho výroku súdu považovať sa podnik v likvidačnom konaní podľa všeobecných pravidiel. Likvidačná rada bola vymenovaná rozhodnutím okresného súdu v Reykjavíku dňa 29. apríla 2009.

Oznámenie veriteľom bolo uverejnené a lehota na predkladanie nárokov uplynula 30. októbra 2009. Navyše oznámenie 2009/C 125/08 o predĺžení moratória pre banku bolo uverejnené v Úradnom vestníku Európskej únie. Oznámenie obsahovalo výzvu na predkladanie nárokov a upozorňovalo na lehoty, ktoré treba dodržať. O predložených nárokoch sa rokovalo na troch zasadnutiach, pričom dve ďalšie zasadnutia sú naplánované na 1. decembra 2010 a 19. mája 2011. V tom momente sa predpokladá ukončenie diskusií o prijímaní nárokov.

Zákon č. 132/2010, ktorý nadobudol účinnosť 17. novembra 2010, ďalej mení a dopĺňa zákon č. 161/2002 s cieľom ustanoviť, aby pred tým, ako moratórium udelené podniku uplynie, výbor na riešenie problémov banky a likvidačná rada môžu spoločne požiadať, aby podnik bol daný do likvidácie podľa všeobecných pravidiel na základe výroku súdu za predpokladu, že sa splní zásadné ustanovenie bodu 3 druhého odseku článku 101 zákona. Ak sa tejto žiadosti vyhovie, opatrenia prijaté počas moratória podniku po nadobudnutí účinnosti zákona č. 44/2009 ostanú nezmenené.

O rozhodnutie z 22. novembra 2010 bolo požiadané a udelilo sa na základe zmeny a doplnenia vykonaných zákonom č. 132/2010. V rozhodnutí súdu sa konštatuje, že právne podmienky nevyhnutné na rozhodnutie o likvidačnom konaní sú splnené. Aktíva banky predstavujú približne 1 138 miliardy ISK (na základe súčasných odhadov návratnosti a výmennej sadzby ISK k 30. septembru 2010) a záväzky predstavujú približne 3 427 miliárd ISK. Podľa toho je banka platobne neschopná a nedokáže plne splácať svoje dlhy veriteľom, pričom možnosť, že platobné ťažkosti sú len dočasnej povahy, bola vylúčená, porovnaj bod 3 druhého odseku článku 101 zákona č. 161/2002. Rozhodnutie súdu takisto potvrdzuje, že v súlade s citovaným ustanovením tak, ako bolo uzákonené zákonom č. 132/2010, opatrenia prijaté v priebehu moratória podniku o dlhoch po nadobudnutí účinnosti zákona č. 44/2009 ostávajú nezmenené a že to okrem iného znamená, že vymenovanie výboru na riešenie problémov banky a vymenovanie likvidačnej rady banky ostávajú účinné, pričom to isté platí aj pre všetky opatrenia na základe článkov 101, 102, 103 a 103 písm. a) zákona č. 161/2002, porovnaj bod 2 priebežného ustanovenia V toho istého zákona. Tým sa takisto potvrdzuje, že poradie nárokov a ostatných právnych účinkov obvykle určovaných do dátumu, keď sa rozhodnutie o likvidačnom konaní zverejní, sa v tomto prípade určí do dátumu nadobudnutia účinnosti zákona č. 44/2009, t. j. 22. apríla 2009.